Før var det blodprøver, der fandt sted i de gamle bygninger i Vestervig, men snart vil det være livemusik og glade gæster, der indtager det gamle sygehus. Hawkraft er navnet på et nyt kulturhus, som skal skabe kulturliv i Vestervig. Jan Handberg og Dorthe Handberg, der er hovederne bag projektet, har ventet længe på dagen. De har netop fået nøglerne til de ældre lokaler, som de nu skal renovere og klargøre, så et helt nyt kultursted kan stå klar. - Det er en drøm, der går i opfyldelse. Jeg har glædet mig ligeså meget som et lille barn til juleaften, siger Jan Handberg. Ambitionerne er store for ægteparret, der nu skal i gang med en større renovering. Bygningerne har nemlig været brugt som asylcenter til uledsagede børn og unge siden 2010. Men nu er planerne at bygge det hele om til det nye kultursted, der skal summe af liv. - Det skal være et levende og åbent hus, og det er vores ambitioner at skabe rammerne og mulighederne for det. Så skal det også være et sted, hvor alle har lyst til at komme, siger Jan Handberg. I huset er der i alt 1500 kvadratmeter, og efter planen skal der være hele tre scener indenfor og en enkelt scene udendørs, så der kan være masser af liv og andre kulturelle begivenheder. Det nye kulturhus vil spille op for både jazz, blues, klassisk og andre musikgenrer allerede sidst på året. Men hele renoveringen vil strække sig over flere år.

Referat:
Det gamle sygehus i Vestervig bliver til et nyt kultursted, som skal danne rammerne om masser af musik og caféliv.